Халҡыбыҙҙың матур йолаһы – бәпәйгә исем ҡушыу.
Маҡсат: уҡыусыларҙа тарихыбыҙ, мәҙәниәтебеҙ менән ҡыҙыҡһыныу уятыу, тыуған ергә, туған телгә хәстәрлекле ҡараш тәрбиәләү, һөйләү телмәрен үҫтереү.
Йыһазландырыу: плакаттарҙа ғаилә тураһында матур һүҙҙәр яҙылған, аудиомагнитофон, һике, һуғылған балаҫ өҫтөндә ҡорама юрғандар, бер яҫтыҡ, бишек, “бәпәй”, самауыр, ашъяулыҡ, һауыт-һаба.

 Ҡатнаштылар: мулла- Шамил Йомағужин

                             олатай- Руслан Байназаров

                             өләсәй – Ғилминур Хәйбуллина
                             Кендек әбейе- Айгөл Мәжитова

                             әсә -Зөлфиә Әхтәмова

                             атай- Илшат Муллағәләмов

                             әбейҙәр – Маша Попова, Римма Әхтәрйәнова

                             ҡыҙҙар – Зәлиә Йәноҙаҡова, Линара Мөхәмәтшина, Айһылыу Әхмәтова,                       Ләйсән Йәноҙаҡова, Алина Әхтәмова, Лилиә Усманова, Лилиә Хәйбуллина.

Алып барыусы. Ҡәҙерле тамашасылар, һеҙгә бәпес күреү, бәпескә исем ҡушыу йолаларын тәҡдим итәбеҙ.

        (Матур итеп йыйыштырылған урындыҡта йәш әсә ултыра, эргәһендә - олатаһы, өләсәһе, баланың атаһы. Тышта кендек әбейе бала һата.)

       Кендек әбейе һамаҡлай.
                       Ергә һалдым, ер алмай,

                       Күккә сөйҙөм, күк алмай,

                       Эткә һалдым, эт алмай,

                       Бала һатам, кем ала?

        Атай.

                       Бала һатһаң, мин алам,

                       Нимәһе менән һатаһың?

        Кендек әбейе.

                        Ғүмере менән һатам,

                        Бәхете менән һатам.

         Атай.

                       Бала һатһаң, миңә һат,

                       Ғүмере менән бергә һат,

                       Бәхете менән бергә һат,

                       Тәүфиғы менән бергә һат,

                       Һәбәһенә тун бирәм,

                       Уға ҡушып, мал бирәм,

                       Уға ҡушып, мал бирәм.
(Кендек әбейе баланы атайға бирә, ә атай - әсәйгә. Әсәй  баланы бишеккә һала ла бишек йырын йырлап, йоҡлата.

      Бала ҡапыл илап ебәрә.

Әсә.  Атаһы, балаға исем ҡуштырайыҡ, исем һорап илай бит.

Атай. Эйе шул, мин хәҙер генә мулланы, ҡунаҡтарҙы алып киләйем. (Әбейҙәр инә.)

Әбейҙәр. Һаумыһығыҙ, шәп кенә тораһығыҙмы? Бына бәпескә бүләктәр, күстәнәскә бауырһаҡ, сәк-сәк алып килдек.
Әсә.   Балама күҙ тейҙереп ҡуймаһындар, маңлайына ҡором һөртәйем әле. 

            (Ҡором һөртә лә  I  әбейгә бирә.)

  I  әбей.     Атаңа шәфҡәтле бул!

                    Инәңә рәхмәтле бул!

  II  әбей.    

                    Үҙеңдән олоға ағай тиң,

                    Атаңдан олоға бабай тиң.

   I әбей.

                    Әсәңдән олоға инәй тиң,

                    Инәңдән олоға әбей тиң.

   II әбей.

                    Ауыҙың балдай татлы булһын!

                    Телең майҙай йомшаҡ булһын! ( Баланы әсәһенә бирә.)

Өләсәһе. Килен, баланы йыуындырып, кейендерҙеңме? Хәҙер мулла ла, ҡунаҡтар ҙа килеп етер.

Әсә.  Эйе, ҡәйнәм.

Олатай.  (Тороп, тәҙрәнән ҡарай.) Ана, мулла үҙе лә килә.
Мулла. Әссәләмәғәләйкүм!

Олатай. Вәғәләйкүмәссәләм! Әйҙүк, мулла, әйҙүк, ҡунаҡтар, түрҙән уҙығыҙ!

                (Ҡунаҡтар ултыралар, мулла бәпәй эргәһенә килә.)

Мулла. Тьфү, собханалла, күҙ теймәһен, бигерәк матур икән, тәүфиҡлы булһын. Әйҙәгеҙ исем ҡушайыҡ. Баланы, аяғын ҡибла яғына ҡаратып, яҫтыҡҡа һалығыҙ.

            (Мулла баланың баш осона ултырып, аҙан әйтә.)

                  Аллаһу әкбәр, аллаһу әкбәр.

                 Әшһәдүәнлә лә иләһә-лаһ (2 тапҡыр).

                 Әшһәдү әннә Мөхәммәдәр Рәсүлуллаһ(2 тапҡыр).

                 Хәййә ғәләс-салаһ(2 тапҡыр).

                 Хәййә ғәләл-фәләх (2 тапҡыр).

                 Аллаһу әкбәр(2 тапҡыр).

                 Лә-иләһә илләл-лаһ. (Уң ҡолағына эйелеп, ошо һүҙҙәрҙе 3 тапҡыр әйтеп, өрә.)

       Был сабыйҙың исем-шәрифе Арыҫлан улы Һатыбалды булһын. И, раббым, был баланы изге ит. Уны күркәм һәм гүзәл итеү өсөн Ислам динендә үҫтер, донъя вә әхирәттә бәхетле – сәғәҙәтле ит.
Өләсәй. Килен, самауырҙы ҡара әле, ҡайнап, ташып бөткәндер инде. Ҡунаҡтарға сәй эсерәйек, күстәнәстәрҙән ауыҙ итәйек. (Баланы алып, урынына ултыра.)

Әсә. Ярай, ҡәйнәм. (Самауырҙы индерә.) Әйҙәгеҙ, ҡунаҡтар, яҡыныраҡ ултырығыҙ.

          Етешеп ултырығыҙ. (Сәй эсәләр.)

Мулла. Хуш итәйек инде. (Доға уҡый, бөтәһе лә, ҡулдарын күтәреп, Аллаһу әкбәр итә.)

Ҡунаҡтар. Ярай, һау булығыҙ, имен-аман йәшәгеҙ. Сабыйығыҙ ғүмерле, бәхетле, ата -әсәле булһын. 

                   (Көлөшөп, һөйләшә-һөйләшә ҡыҙҙар инә.)

Ҡыҙҙар. Һаумыһығыҙ, мөмкинме?

Өләсәй. Әйҙүк, балалар, еңгәгеҙҙе, бәпесте күрергә килдегеҙме? Үтегеҙ, үтегеҙ түргә, әйҙүк, ултырығыҙ.
Ҡыҙҙар. Бына бүләктәр, күстәнәстәр алып килдек.

Әсә. (Бәпәйҙе уята).

                       Тор, тор, балам, тор, балам,

                       Тор-торҙан хәбәр килгән.

                       Суҡ-суҡ һиңә сәләм килгән,

                       Тор, тор, балам, тор, балам.

Өләсәй.

                        Үҫә-үҫә, бәпкәйем,

                        Үҫә-үҫә, ҙур була.

                        Ҡояш кеүек һөйкөмлө,

                        Үҙе һүҙгә йор була.

Зәлиә.           Һәтес, һәтес, һәтес тә,

                        Бигерәк матур бәпес тә.

                        Тиҙҙән үҫеп етер ул, 

                        Ил һаҡларға китер ул.

  Алина.         Һәттәй, һәттәй, һәттәй ҙә,
                        Бәләкәй генә бәпәй ҙә.

                        Әйҙә, ерҙә бер мин, тип,

                        Өҫкә һикергән тәпәй ҙә.

Лилиә.            Малай, малай бит әле,

                        Шәп ир булып кит әле.

                        Ҡаршы килгән дошмандарҙы

                         Уңлы-һуллы һелтә әле.

                         Һоп, һоп, һоп!

Айһылыу.       Үҫеп китермен әле,

                         Айға етермен әле.

                         Космонавт булып алһам,

                         Шунда көлөрһөң әле.

Ләйсән.           Әлли – бәлли көйләрмен,

                          Хикәйәләр һөйләрмен.

                          Һиңә теләк теләрмен,

                          Бәхетле бул, тиәрмен.

Линара.           Бәү- бәү бәпкәһе,

                          Ҡайҙа бының әсәһе.

                          Ҡайҙан эҙләп табаһы,

                          Туҙ бишеккә һалаһы.

 (Бәпәйҙе әсәһенә бирә.)

Әсә.                  Улым, улым, ул кеше –

                          Ҙур булып үҫер кеше.

                          Илдә, ерҙә бер булыр,

                          Хаҡ һүҙ әйтер ул булыр.

 Зәлиә.             Әйҙәгеҙ, ҡыҙҙар, бәпескә арнап, йыр йырлап алайыҡ. Кем башлай?
                       ( Айгөл йырлай.)

Әсә.    Әйҙәгеҙ, ҡыҙҙар, күстәнәстәр менән сәй эсәйек.

Лилиә.   Ҡайтайыҡ инде, бәпесте лә күрҙек, сәй ҙә эстек.

Әсә. Әҙерәк уйнап алығыҙ.

Айгөл. Ниндәй уйын уйнайбыҙ?

Бөтәһе. “Косилка-молотилка”.   (…косилка-молотилка,

                                                                Сортировка, веялка. Уйнайҙар.)

    Айһылыу. Тағы нимә уйнайбыҙ?
Бөтәһе. “Йөҙөк һалыш”!

  (Өләсәй фантик йыйып ултыра. Һуңынан фантик һатып, концерт ойошторола. Бәпес илап ебәрә. Әсә бишек бәүетә.)

                            Йоҡла, балам, йом күҙеңде,

                            Әлли-бәлли, бәү.

                            Мин һаман да һинең янда,

                            Әлли-бәлли, бәү.

                            Йоҡлағандар ихатала

                            Ҡаҙҙар, өйрәктәр.

                            Йоҡла һин дә, йом күҙеңде,

                            Әлли-бәлли, бәү.

Алып барыусы.
                            Байрамыбыҙ тамамланды,

                            Оҡшағандырмы һеҙгә?

                            Бәпәй һөйөү, һикертеүҙәр

                            Оҡшаны үҙебеҙгә.

